Bacchino malato

Bacchus bihan klañv, pe Bacchino malato hervez an anv italianek orin, zo un eoullivadur graet gant an arzour italian Caravaggio etre 1593 ha 1594 hag a zo bremañ war ziskouez er Galleria Borghese, e Roma. Graet e oa bet gant Caravaggio pa oa o labourat e stal Giuseppe Cesari, anavzetoc'h evel Cavalier d'Arpino, livour diouzh ar c'hiz en amzer-se.

Hervez Giovanni Baglione e oa bet livet gant an arzour, nevez-erruet e Roma eus Milano e-kreiz 1592, pa oa klañv, oc'h ober gant ur melezour. Ken klañv e voe ma rankas tremen 6 miz en ospital Santa Maria della Consolazione. Hervez ur pennad e 2009 er gelaouenn amerikan  Clinical Infectious Diseases, diouzh gwelout klañvour an daolenn hag e liv arvelen, e vije bet Caravaggio gant ar malaria. 

Kemeret e voe an daolenn, war un dro gant re all, eus ti Giuseppe Cesari, unan eus mestri gentañ Caravaggio, gant an arzdastumer Scipione Borghese en 1607.

 Liammoù diavaez 
 Lec'hienn ar mirdi, Galleria Borghese

Rummad:Livadurioù Caravaggio
Rummad:Galleria Borghese